**ΚΑΤΕΠΕΙΓΟΝ**

Πληροφορίες: Τάνια Κατσάνη

**Αθήνα: 21.07.2015**

**Αρ. Πρωτ.: 1961**

**Προς: Υπουργό Εσωτερικών και Διοικητικής Ανασυγκρότησης κ. Ν. Βούτση**

**Επιστολή Ε.Σ.Α.μεΑ.: «Δώστε τέλος στην ανασφάλεια των ατόμων με αναπηρία για το προνοιακό επίδομα»**

**Κοιν**: «Πίνακας Αποδεκτών»

***Κύριε Υπουργέ,***

Η Ε.Σ.Α.μεΑ. με το παρόν έγγραφό της θέλει να σας κάνει κοινωνούς της αγωνίας 160 και πλέον χιλιάδων ατόμων με αναπηρία ή/ και χρόνιες παθήσεις, αναφορικά με την αργοπορία καταβολής των επιδομάτων αναπηρίας, τα προνοιακά, το εξωιδρυματικό, το διατροφικό κλπ.

Αυτές τις ημέρες ο ελληνικός λαός υφίσταται τρομερή ταλαιπωρία και βιώνει τις πρωτοφανείς συνέπειες της αρνητικότατης κοινωνικοοικονομικής συγκυρίας και κατάστασης στην οποία έχει περιέλθει η χώρα. Οι επιπτώσεις προφανώς είναι ακόμη μεγαλύτερες για τα άτομα αναπηρία που είναι δικαιούχοι προνοιακού επιδόματος. Η πλειοψηφία των δικαιούχων προνοιακού επιδόματος, το οποίο δίνεται ανά δίμηνο, αδυνατεί να καλύψει ακόμα και τις πιο βασικές τους ανάγκες. Η καταβολή του είναι ζωτικής σημασίας για την αυτοεξυπηρέτησή τους, δεδομένης της ανάγκης άμεσης κάλυψης ιατροφαρμακευτικής περίθαλψης.

Ενημερωθήκαμε για την υπ' αριθ. πρωτ. 22173/30-06-2015 απόφαση του Υπουργείου Εσωτερικών και Διοικητικής Ανασυγκρότησης να κατανεμηθεί ποσό ύψους 112.804.304,29 Ευρώ σε Δήμους της χώρας από τους Κεντρικούς Αυτοτελείς Πόρους έτους 2015 με σκοπό την καταβολή προνοιακών αναπηρικών επιδομάτων στους δικαιούχους για τους μήνες Μάιο και Ιούνιο 2015.

Ειδικότερα για το διατροφικό επίδομα υπάρχει άμεση ανάγκη καταβολής των κονδυλίων στις Περιφέρειες προκειμένου να προβούν στην άμεση χορήγησή του.

***Κύριε Υπουργέ,***

Ζητάμε τη δική σας παρέμβαση ώστε οι αρμόδιες υπηρεσίες σε Δήμους και Περιφέρειες να προχωρήσουν στις άμεσες απαιτούμενες ενέργειες, για να τελειώσει το δυνατόν συντομότερα αυτή η νέα ταλαιπωρία για τα άτομα με αναπηρία.

**Με εκτίμηση**

**Ο ΠΡΟΕΔΡΟΣ**

**Ι. ΒΑΡΔΑΚΑΣΤΑΝΗΣ**

**Ο ΓΕΝ. ΓΡΑΜΜΑΤΕΑΣ**

**ΧΡ. ΝΑΣΤΑΣ**

**Πίνακας Αποδεκτών:**

- κα Φωτίου, Αναπληρώτρια Υπουργό Εργασίας

- κ. Δ. Μάρδα, Αναπληρωτή Υπουργό Οικονομικών

- Πρόεδρο και Μέλη ΔΣ ΚΕΔΕ

-Πρόεδρο και Μέλη ΔΣ ΕΝ.Π.Ε.

- Φορείς - Μέλη ΕΣΑμεΑ